
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul asupra proiectului de Lege privind aprobarea Ordonanţei de urgenţă a Guvernului nr.70/2008 pentru modificarea unor acte normative privind transportul naval, primit cu nr.P.L.x 540 din 16 septembrie 2008.



Prin obiectul de reglementare şi conţinutul său, proiectul de lege face parte din categoria legilor organice.
PREŞEDINTE,

Iulian Iancu

R A P O R T
asupra proiectului de Lege privind aprobarea Ordonanţei de urgenţă a Guvernului nr.70/2008 pentru modificarea unor acte normative

 privind transportul naval



În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată, cu nr.P.L.x 540 din 16 septembrie 2008, pentru dezbatere în procedură de urgenţă a proiectului de Lege privind aprobarea Ordonanţei de urgenţă a Guvernului nr.70/2008 pentru modificarea unor acte normative privind transportul naval.



Ordonanţa de urgenţă a fost emisă pentru modificarea articolului 3 din Ordonanţa Guvernului nr.42/1997 privind transportul maritim şi pe căile navigabile interioare, aprobată cu modificări şi completări prin Legea nr.290/2007, respectiv pentru exceptarea navelor angajate în servicii guvernamentale de la prevederile Ordonanţei Guvernului nr.42/1997 prin stabilirea unui regim juridic distinct de cel al navelor comerciale, aşa cum se practică în statele membre ale Uniunii Europene.



Proiectul de lege a fost avizat favorabil de Consiliul Legislativ, cu nr.635 din 28 mai 2008.



În conformitate cu prevederile Constituţiei României, republicată, Camera decizională pentru acest proiect de lege este Camera Deputaţilor.

Proiectul de lege a fost adoptat de Senat în forma prezentată de Guvern, în şedinţa din data de 8 septembrie 2008.

Proiectul de lege a fost avizat favorabil de Comisia juridică, de disciplină şi imunităţi, conform avizului nr.31/868/17.09.2008, de Comisia pentru apărare, ordine publică şi siguranţă naţională, conform avizului nr.32/634/30.09.2008 şi de Comisia pentru administraţie publică, amenajarea teritoriului şi echilibru ecologic, conform avizului nr.26/2923/30.09.2008.
Examinarea proiectului de lege a avut loc în şedinţa din data de 4 februarie 2009.

La şedinţă au fost prezenţi 26 deputaţi din totalul de 28 deputaţi membri ai comisiei.

La dezbaterile asupra proiectului de lege au participat specialişti din Ministerul Transporturilor şi Infrastructurii, sub conducerea domnului secretar de stat Marin Anton.

În cadrul dezbaterilor au luat cuvântul domnii deputaţi: Iulian Iancu, Mircea Nicu Toader, Dumitru Chiriţă, Robert Negoiţă şi Mircea Marin.

Ţinând seama de avizele favorabile ale Consiliului Legislativ şi ale comisiilor de specialitate ale Camerei Deputaţilor, membrii comisiei au hotărât, în unanimitate, să propună plenului Camerei Deputaţilor adoptarea proiectului de lege în forma adoptată de Senat.
Prin obiectul de reglementare şi conţinutul său, proiectul de lege face parte din categoria legilor organice.

               PREŞEDINTE,                                           SECRETAR,
                 Iulian Iancu                                              Mircea Marin
Consilier parlamentar,

Daniel Bădina

